[Foto’s] Onderwyser maak matriekafskeiddroom waar(Foto: Facebook) Dertien Amerikaanse leerders met spesiale behoeftes se matriekafskeiddroom het onlangs ŉ werklikheid geword. Met die allermooiste rokke en snyerspakke het hulle verlede Saterdag in ŉ limousine geklim en ŉ uitsonderlike aand in Pocatello in die Amerikaanse deelstaat Idaho gehad. Die leerders is in Potacello High School en die aand was alles te danke aan ŉ gemeenskap wat hul harte oopgemaak het – en ŉ onderwyser, Christian Colonel, wat alles gereël het. ŉ Plaaslike fotograaf het sy dienste gratis aangebied en die leerders is gratis in ŉ limousine na die restaurant geneem. “Die sjef het voor die tyd geweet ons gaan kom en was oorgehaal vir ons,” vertel Colonel. “In die limousine het ons na Justin Bieber geluister. Die meisies is mal oor hom!” Ná die ete is die leerders weer terug skool toe waar ŉ opskop gereël is. “Van die leerders het ŉ ogie op mekaar en kon met mekaar dans,” sê Colonel. Die geleentheid lê Colonel baie naby aan die hart. “Ek sal dit graag elke jaar wil doen. Mense sê vir my ‘jy het hulle drome waar gemaak’, maar in werklikheid het hulle mý droom waar gemaak!”